༔ གདོན་རྣམས་འབུ་སྲིན༔ གྲིབ་དང་མི་
གཙང་འཇའ་ཚོན་དང་རླངས་པའི་ཚུལ་དུ་འོག་སྒོ་ནས་མར་བྱུང་སྟེ༔ ས་རིམ་
པ་དགུའི་མར་ཞབས་ན་འཆི་བདག་གཤིན་རྗེ་ནད་རིམས་ཀྱི་བདག་པོ་གདོན་
བགེགས་ཐམས་ཅད་ཀྱི་ཁ་གདངས་པའི་ནང་དུ་སོང་སྟེ༔ དེ་རྣམས་ཀྱིས་ཀྱང་
སྒྲིབ་པ་སྦྱངས༔ བདག་གི་བུ་ལོན་སོད༔ གནོད་པའི་ལེན་ཆགས་སྦྱངས༔ ཤ་
མཁོན་དག་ནས་ཚེ་འདིའི་འཆི་བ་བླུས༔ འགལ་རྐྱེན་བར་ཆད་ཐམས་ཅད་
དང་བྲལ༔ མཐུན་རྐྱེན་བསམ་པ་ཐམས་ཅད་ཡོངས་སུ་འགྲུབ་པར་བསམ་ལ༔
དེ་ནས་སྔགས་བཟླ་བ་ནི༔  ཨོཾ་བཛྲ་ས་ཏྭ་ས་མ་ཡ༴ སོགས་བདུད་རྩི་འབེབས་སྦྱོང་དེའི་
ངང་ནས་རྣམ་གཡེང་དང༔ འདུ་འཛི་སྤངས་ནས་སྨྲ་བཅད་དང་རྩེ་གཅིག་པའི་སེམས་ཀྱིས་བཟླ་
བ་གལ་ཆེའོ༔  སླར་ཡང་ལུས་ཀྱི་ཕྱི་ནང་ཐམས་ཅད་ཤེལ་དང་དུང་གི་རྡུལ་
ཕྱིས་པ་ལྟར་དག༔ ལུས་ཀྱི་དབུས་དབུ་མའི་ནང་ལྟེ་བའི་ཐད་ཀར་ཉི་མའི་
གདན་ལ་གསང་བ་ཡེ་ཤེས་ཚོན་གང་བ་གཅིག་བསྒོམ༔ དེ་ནས་བར་རླུང་
བརྒྱང་བ་དང་མཉམ་དུ་སྐུ་ལས་མེ་འབར་ཏེ་དབུ་མའི་ལམ་བརྒྱུད༔ སྤྱི་བོའི་
རྡོར་སེམས་ཀྱི་སྐུ་ལ་རེག་པས་ཐབས་ཤེས་རེག་བྱ་ནང་དུ་ཕྲད་པའི་རྒྱུ་རྐྱེན་
གྱིས་དེ་འོད་དུ་ཞུ༔ བདུད་རྩིའི་རྣམ་པར་ལུགས་འབྱུང་དུ་བབས་པས་དགའ་
བ་བཞི་ཐོབ༔ སྒྲིབ་པ་བཞི་དག༔ དབང་བཞི་ཐོབ༔ སྐུ་བཞིའི་ས་བོན་དང༔
རིག་འཛིན་བཞིའི་གོ་འཕང་མངོན་དུ་བྱས༔ སླར་ཡང་གསང་གནས་ནས་གསང་
ཡེ་ཙཎྜ་ལཱིའི་ངོ་བོར་ཞུ་སྟེ་འབར་བའི་མེས་བདུད་རྩི་ལུགས་ལྡོག་དང༔ ཕྱི་ནང་
སྣོད་བཅུད་ཐམས་ཅད་བསྲེགས་ནས་མི་དམིགས་པར་མཉམ་པར་འཇོག༔
སྐད་ཅིག་གིས་ཆུ་ལས་ཉ་འཕར་བ་བཞིན་དུ་རྡོ་རྗེ་སེམས་དཔའ་ཡབ་ཡུམ་རྗེས་སུ་ཆགས་པའི་བདུད་རྩིའི་སྤྲིན་གྱིས་རྒྱལ་བ་རྣམས་མཆོད་ཅིང༔ སེམས་ཅན་ཀུན་གྱི་སྒྲིབ་པ་སྦྱངས་ནས་རྡོར་སེམས་རིགས་ལྔའི་རྟེན་དང་བརྟེན་པར་གསལ་གདབ་ནས༔ ཨོཾ་བཛྲ་ས་ཏྭ་ཧཱུྃཿ ཅི་མང་བཟླ༔ མཐར་སྣང་སྲིད་སྣོད་
བཅུད་ཐམས་ཅད་འོད་དུ་ཞུ༔ གཙོ་བོ་ཡབ་ཡུམ་ལ་ཐིམ༔ ཡུམ་ཡབ་ལ་ཐིམ༔
ཡབ་ཐུགས་ཀའི་ས་བོན་ལ་ཐིམ༔ ས་བོན་གྱེན་རྫོགས་ན་དཱའི་བར་དུ་ཐིམ་
ནས་མི་དམིགས་པར་སྟོང་པ་ཉིད་ཀྱི་ངང་དུ་འཇའ་ལྟར་ཡལ་བར་བསམ་ལ༔
སེམས་ཀྱི་གནས་ལུགས་སྐྱོངས༔ བཞི་པ་མཎྜལ་ནི༔ ཨོཾཨཱཿཧཱུྃཿ རིན་ཆེན་རི་གླིང་ལྷ་
མིའི་ལོངས་སྤྱོད་སྤྲིན་ལྟར་གཏིབས༔ བདག་ལུས་ཕུང་ཁམས་སྐྱེ་མཆེད་
ཐམས་ཅད་འདོད་ཡོན་ལྔ༔ རང་རིག་ཡེ་ཤེས་ལྔ་ལྡན་མཎྜལ་འདི༔ སྐུ་གསུམ་
རྒྱལ་བ་རིག་འཛིན་མཁའ་འགྲོའི་ཚོགས༔ དམ་ཅན་སྲུང་མར་བཅས་ལ་གུས་
པས་འབུལ༔ བཞེས་ནས་མཆོག་ཐུན་དངོས་གྲུབ་སྩལ་དུ་གསོལ༔ ཏྲཱྃ་གུ་
རུ་རཏྣ་མཎྜ་ལ་པཱུཙྪ་མེ་གྷ་ཨཱཿཧཱུྃ༔ ཅི་མང་བརྗོད༔ ལྔ་པ་བླ་མའི་རྣལ་འབྱོར་ནི༔ བདེ་
བའི་སྟན་ལ་ལུས་གནད་རྡོ་རྗེའི་ཆོས་བདུན་དང༔ རླུང་རོ་དགུ་སྤྲུགས་སུ་བསལ༔ སེམས་རང་
བཞིན་རྣལ་མའི་ངང་ནས༔ ཨཱཿ སྣང་བ་ཐམས་ཅད་ཟངས་མདོག་དཔལ་རིའི་
ཞིང༔ བཀོད་པ་ལྷུན་གྲུབ་ཆོས་འབྱུང་དམར་པོའི་དབུས༔ འོད་སྣང་འཇའ་
གུར་བླ་བྲེ་འཁྲིགས་པའི་དལ༔ ཆགས་བྲལ་པདྨ་ཐབས་ཤེས་དགའ་འཁྱིལ་སྟེང༔
སེམས་ཉིད་གཉུག་མ་གསང་བ་ཡེ་ཤེས་ཉིད༔ དམར་གསལ་གཞོན་ཚུལ་འཚན་
དཔེའི་ལང་ཚོ་འབར༔ ཕྱག་གཡས་ཁ་ཊྭཱཾ་ཡབ་ལ་འཁྱུད་པའི་ཚུལ༔ གཡོན་
པས་ཐོད་ཁྲག་ཞལ་དུ་སྟོབ་ཚུལ་མཛད༔ ཞལ་གཅིག་སྤྱན་གསུམ་སྐུ་གསུམ་
དབྱིངས་སུ་གཟིགས༔ ཅུང་ཟད་ཞལ་གདངས་མཆེ་བ་ཟླ་ཚེས་དཀར༔ ལྗགས་
རྩེ་གྱེན་འདྲིལ་ཞི་ཆགས་ཁྲོ་བཞད་ལྡན༔ ཞབས་གཉིས་མཉམ་པའི་འདོར་སྟབས་
གདན་ལས་བཞེངས༔ དབུ་སྐྲ་ཕྱེད་བཅིང་ཟར་བུས་སྐུ་རྒྱབ་ཁེབས༔ རཏྣ་སྣ་
ཚོགས་པདྨ་རུས་པས་བརྒྱན༔ ཤིན་ཏུ་སྒེག་གཟུགས་འཇའ་དང་འོད་ཟེར་
འཁྲིགས༔ དེ་ཡི་སྤྱི་གཙུག་རྩ་བརྒྱུད་བླ་མ་དངོས༔ པད་ཉི་ཟླ་སྟེང་ཁྱབ་བདག་
པདྨ་འབྱུང༔ དཀར་དམར་མདངས་ལྡན་ལོ་བརྒྱད་གཞོན་ནུའི་ཚུལ༔ རྡོ་རྗེ་
དྲིལ་འཛིན་རོལ་བའི་སྟབས་ཀྱིས་བཞུགས༔ རཏྣ་སྣ་ཚོགས་པདྨ་རུས་པས་
བརྒྱན༔ འཇའ་འོད་ཀློང་ན་དགྱེས་ཆགས་ཤིན་ཏུ་འབར༔ ཐུགས་ཀའི་ཧྲཱིཿལས་
འོད་ཟེར་གྲངས་མེད་འཕྲོས༔ སྐུ་གསུམ་ཞིང་ནས་སྲས་བཅས་རྒྱལ་བ་རྣམས༔
སྐྱབས་ཀུན་འདུས་ཞལ་པདྨའི་སྐུར་བཞེངས་ཏེ༔ རྒྱ་མཚོ་ཆེ་ལ་ཁ་ཆར་བབས་
པ་བཞིན༔ སིབ་སིབ་ཐིམ་ནས་དབྱེར་མེད་རོ་གཅིག་གྱུར༔ ཞེས་མོས་གུས་དྲག་
པོས་ལུས་བ་སྤུ་གཡོ་ཞིང༔ མིག་མཆི་མ་འཁྲུགས་པ་ཙམ་གྱིས་ངང་ནས་སྣང་བ་ཐམས་ཅད་བླ་
མའི་སྐུ་དང༔ སྒྲ་གྲགས་པ་ཐམས་ཅད་བླ་མའི་གསུང་དང༔ དྲན་རྟོག་ཐམས་ཅད་ཡེ་ནས་བླ་
མའི་ཐུགས་དང་གཉིས་སུ་མེད་པར་བསྒོམས་པ་ནི་བསྐྱེད་རིམ་གྱི་རྣལ་འབྱོར་དམ་པ་ཡིན་ཏེ༔
རྡོ་རྗེའི་ཚིག་བདུན་གསོལ་འདེབས་འབུམ་ཕྲག་དང༔ ཡན་ལག་བདུན་པ་ནི༔  ཧོ༔ སྣང་
སྲིད་བླ་མའི་དཀྱིལ་འཁོར་དུ༔ རོ་མཉམ་དག་པར་ཕྱག་འཚལ་ལོ༔ གང་ལ་
ཞེན་པ་མེད་པ་ཡིས༔ ཐུགས་ཕྲད་རང་གྲོལ་མཆོད་པ་འབུལ༔ འཁྲུལ་བ་གཞི་
ནས་མ་གྲུབ་པའི༔ ཉེས་ཚོགས་དམིགས་པ་མེད་པར་བཤགས༔ འཁོར་འདས་ཡེ་
གྲོལ་ཆེན་པོ་ལ༔ རེ་དོགས་བྲལ་བའི་རྗེས་ཡི་རང༔ ཨ་ཏི་རྒྱུ་འབྲས་འདས་
པའི་ཆོས༔ སེམས་ཅན་ཀུན་ལ་བསྐོར་བར་བསྐུལ༔ དུས་གསུམ་འགྱུར་བ་
མེད་པ་ཡི༔ རང་བཞིན་འདུ་འབྲལ་མེད་པར་བཞུགས༔ ཟག་བཅས་ཟག་
མེད་དགེ་བའི་ཚོགས༔ འཁོར་གསུམ་དམིགས་པ་མེད་པར་བསྔོ༔ དེ་ནས་མོས་
གུས་དྲག་པོས་ཐུགས་དམ་རྒྱུད་བསྐུལ་ནི༔ ཀྱཻ༔ རྗེ་བཙུན་པདྨ་ཐོད་ཕྲེང་རྩལ༔ ཕྱོགས་བཅུའི་རྒྱལ་ཀུན་འདུས་པའི་ཞལ༔ མཉམ་མེད་གུ་རུ་རིན་པོ་ཆེ༔ འདྲེན་
པའི་དེད་དཔོན་དམ་པ་ལགས༔ མོས་གུས་གདུང་ཤུགས་དྲག་པོ་ཡིས༔ གསོལ་
འདེབས་ཁ་ཚིག་ཙམ་མིན་པར༔ སྙིང་ཁུང་རུས་པའི་གཏིང་ནས་བགྱིད༔ སྙིགས་མའི་སེམས་ཅན་ལས་ངན་ཞིང༔ བློ་ཡིད་མི་བརྟན་སྐད་ཅིག་འགྱུར༔
དེ་ཕྱིར་ཐུགས་རྗེས་རྒྱང་རིང་དང༔ བཏང་སྙོམས་མ་མཛད་མྱུར་དུ་གཟིགས༔
བློ་ཁ་དམ་པའི་ཆོས་སུ་སྒྱུར༔ འབྲེལ་ཚད་ཐར་བའི་ཞིང་དུ་སྦྱོར༔ རིམ་གཉིས་
ཉམས་ལེན་གནད་དུ་སྨིན༔ བྱང་ཆུབ་ཚེ་འདིར་ཐོབ་པར་མཛོད༔ གཅོང་རོང་
འཁོར་བའི་རྒྱ་མཚོ་ལས༔ སྒྲོལ་བར་མཛོད་ཅིག་མ་ཧཱ་གུ་རུ༔ སྒྲིབ་ཀུན་སྦྱོངས་
ཤིག་ནུས་མཐུ་ཅན༔ བྱིན་རླབས་སྩོལ་ཅིག་ཐུགས་རྗེའི་གཏེར༔ རྗེས་སུ་ཟུངས་
ཤིག་བཀའ་དྲིན་ཅན༔ དབང་བཞི་བསྐུར་ལ་རྟོགས་པ་སྐྱེད༔ སྒོ་གསུམ་རྡོ་
རྗེ་གསུམ་དུ་སྨིན༔ རྗེ་བཙུན་བླ་མའི་སྐུ་གསུང་ཐུགས༔ མི་ཟད་རྒྱན་གྱི་འཁོར་
ལོ་ལ༔ ལོངས་སྤྱོད་སྐལ་ལྡན་མཆོག་གྱུར་ཅིག༔ ཁྱེད་ལས་རེ་ས་གཞན་ན་མེད༔ ཡུན་རིང་སྡུག་བསྔལ་ནད་པ་ལ༔ འཚོ་བྱེད་སྨན་དང་རྒྱ་མཚོའི་གྲུ༔ མུན་སེལ་ཉི་ཟླ་འདོད་འབྱུང་གཏེར༔ ཡིད་བཞིན་ནོར་དང་དཔག་བསམ་ཤིང༔
འཆི་མེད་བདུད་རྩིའི་དཔེ་ཇི་བཞིན༔ བླ་མ་མཆོག་ལ་མ་བསྟེན་པར༔ ཐར་
བའི་ལམ་སྟོན་གཞན་མེད་ཕྱིར༔ རྟག་ཏུ་བླ་མའི་སྐུ་གསུང་ཐུགས༔ མི་འབྲལ་
སྲོག་གི་དམ་ཚིག་སྲུང༔ ཐུགས་ཀར་ཧྲཱིཿཡིག་དམར་པོ་ལ༔ སྔགས་ཀྱི་ཕྲེང་
བས་བསྐོར་བ་ལས༔ སྤྲོ་བསྡུ་འོད་ཀྱིས་དོན་བྱས་ཤིང༔ སླར་ཡང་འོད་
ཟེར་བདུད་རྩིའི་ཚོགས༔ སྤྲོས་ཏེ་བདག་ལ་ཐིམ་པ་ཡིས༔ བར་ཆད་བསལ་
ཞིང་ནད་གདོན་ཞི༔ མཆོག་ཐུན་དངོས་གྲུབ་ཐོབ་པར་བསམ༔ སྔགས་ནི༔ ཨོཾ་
ཨཱཿཧཱུྃཿབཛྲ་གུ་རུ་པདྨ་སིདྡྷི་ཧཱུྃ༔  ཞེས་བསྙེན་པ་ཅི་མང་བཟླ༔ དེ་ནས་དབང་བཞི་བླང་
ཞིང་ཐུགས་ཡིད་བསྲེ་བ་ནི༔ ཕྱི་ལུས་ཀྱི་སྟོང་ར་གསང་བ་ཡེ་ཤེས་སྣང་ལ་རང་
བཞིན་མེད་པ༔ གསལ་ལ་དེར་འཛིན་དང་བྲལ་བའི་སྐུ་དབུས་སུ་ཨ་ཝ་ངྷཱུ་ཏི་
མཚན་ཉིད་བཞི་དང་ལྡན་པའི་ལྟེ་བར་པད་ཉིའི་གདན་ལ་ཡེ་ཤེས་ཕག་མོ་ཛྙཱ་
ན་ས་ག་རའི་རྣམ་པ་ཤིན་ཏུ་དགྱེས་ཆགས་བཞད་པའི་ཉམས་ཅན༔ ཕྱག་གཡས་
གྲི་གུག་དང༔ གཡོན་ཐོད་ཁྲག་འཛིན་པ༔ ཕྱི་བོར་ཕག་ཞལ་ནག་པོ་གྱེན་དུ་
ངུར་བ་གཅེར་མོ་རཏྣ་རུས་པའི་རྒྱན་ཅན༔ ཞབས་གཉིས་གར་སྟབས་མཛད་
པ༔ དགའ་བའི་གར་དང་བདེ་བའི་ཉམས་རྒྱས་ནས་མི་བཟོད་པར་འཕར་ལིང་
ལིང་བྱེད་པ་གཅིག་བསྒོམས༔ དེ་ནས་སྦྱོར་བ་བཞི་དང་ལྡན་པའི་རླུང་གི་དྭངས་
མ་ཐམས་ཅད་རཿསཿཧཿདང་ལཿལཿནཿནས་བརྒྱུད་དེ་ལྟེ་འོག་ཕག་མོ་ལ་རེག་པས་
དེ་ཡང་ཙཎྜ་ལཱིའི་རང་བཞིན་ལས༔ མཚན་ཉིད་བཞི་ལྡན་གྱི་བདེ་བའི་མེ་འབར་
ཏེ༔ རིམ་བཞིན་དབུ་མའི་ལམ་ནས་བརྒྱུད༔ སྟེང་གི་ནམ་མཁའ་ན་ཀུན་འདུས་
ནོར་བུའི་ལུགས་སུ་བསྒོམས་པའི་བླ་མ་ཨོ་རྒྱན་ཆེན་པོའི་སྐུ་ལ་ཕོག༔ དེའི་སྐུ་
ལས་བདེ་བའི་ཉམས་དཔག་ཏུ་མེད་པ་འབར༔ སྤྲོ་བསྡུས་འོད་ཀྱིས་དོན་གཉིས་
བྱས༔ སླར་སྐུ་ལས་བདུད་རྩིའི་རྒྱུན་བབས༔ སྤྱི་གཙུག་བདེ་ཆེན་གྱི་འཁོར་ལོ་
གང༔ ལུས་དང་རྩའི་སྒྲིབ་པ་དག༔ སྐུ་བུམ་པའི་དབང་ཐོབ༔ དགའ་བའི་ཡེ་
ཤེས་རྒྱུད་ལ་སྐྱེས༔ སྣང་སྟོང་ལྷ་སྐུ་བསྒོམ་པ་ལ་དབང༔ རྣམ་སྨིན་རིག་འཛིན་
དང༔ སྤྲུལ་སྐུའི་གོ་འཕང་ཐོབ་པའི་སྐལ་བ་རྒྱུད་ལ་བཞག༔ ཡང་མེ་དང་བདུད་
རྩི་མར་བབས་པས་མགྲིན་པ་ལོངས་སྤྱོད་ཀྱི་འཁོར་ལོ་གང༔ ངག་དང་རླུང་གི་སྒྲིབ་པ་སྦྱངས༔ གསུང་གསང་བའི་དབང་ཐོབ༔ རབ་ཏུ་དགའ་བའི་ཡེ་ཤེས་རྒྱུད་
ལ་སྐྱེས༔ བདག་ལུས་བདེ་བ་ཆེན་པོར་བྱིན་གྱིས་བརླབས་པ་ལ་དབང༔ ཚེ་
དབང་རིག་འཛིན་དང༔ ལོངས་སྐུའི་གོ་འཕང་གི་སྐལ་བ་རྒྱུད་ལ་བཞག༔ ཡང་
མེ་དང་བདུད་རྩི་སྙིང་གར་བབས༔ ཡིད་དང་ཐིག་ལེའི་སྒྲིབ་པ་སྦྱངས༔ ཐུགས་
ཤེས་རབ་ཡེ་ཤེས་ཀྱི་དབང་ཐོབ༔ མཆོག་ཏུ་དགའ་བའི་ཡེ་ཤེས་རྒྱུད་ལ་སྐྱེས༔
གཞན་ལུས་ཕོ་ཉའི་བདེ་བ་བསྒོམ་པ་ལ་དབང༔ ཕྱག་རྒྱ་ཆེན་པོའི་རིག་འཛིན་
དང་ཆོས་སྐུའི་གོ་འཕང་གི་སྐལ་བ་རྒྱུད་ལ་བཞག༔ མེ་དང་བདུད་རྩི་ལྟེ་བར་
བབ༔ ཕག་མོ་ཙཎྜ་ལཱི་མར་བབས་ནས་བདེ་སྐྱོང་འཁོར་ལོར་ཞུགས༔ ཞུ་བདེའི་
ཡེ་ཤེས་ཀྱིས་ཀུན་གཞིའི་ལས་དང་ཤེས་བྱའི་སྒྲིབ་པ་སྦྱངས༔ ཀ་དག་ཚིག་དབང་
རིན་པོ་ཆེ་ཐོབ༔ ལྷན་སྐྱེས་དགའ་བའི་ཡེ་ཤེས་རྒྱུད་ལ་སྐྱེས༔ མྱུར་ལམ་རྫོགས་
པ་ཆེན་པོ་ཟབ་རྒྱས་བསྒོམ་པ་ལ་དབང༔ ལྷུན་གྲུབ་རིག་འཛིན་དང༔ ངོ་བོ་
ཉིད་སྐུའི་གོ་འཕང་གི་སྐལ་བ་རྒྱུད་ལ་བཞག༔སླར་མེ་དང་བདུད་རྩི་དབྱེར་
མེད་དུ་འདྲེས་པས་ལུས་ཐམས་ཅད་ཡོངས་སུ་གང༔ ཡུལ་ཉེར་བཞིའི་དཔའ་
བོ་དང༔ རྣལ་འབྱོར་མ་ཐམས་ཅད་དང༔ གཞན་ཡང་གདན་གསུམ་ཚང་
བའི་དཀྱིལ་འཁོར་གྱི་འཁོར་ལོ་མ་ལུས་པ་ཟག་མེད་ཡེ་ཤེས་དགའ་བདེའི་
རོལ་མོས་ཚིམ་པར་བྱས༔ བདག་གི་ཚོགས་རྫོགས་སྒྲིབ་པ་དག༔ དངོས་གྲུབ་
མྱུར་དུ་ཐོབ་པར་བསམ༔ སླར་ཡང་བླ་མ་ལ་ཡིད་ཁྱེད་ཤེས་ཀྱི་དད་པར་བརྟེན་
ནས་མོས་གུས་ཀྱིས་གསོལ་བ་བཏབ་པས༔ བླ་མ་སྤྱི་བོར་ནས་མར་བྱོན༔
ཕག་མོ་གསང་གནས་ནས་ཡར་བྱོན་ཏེ་སྙིང་ཀ་ནས་སྙོམས་པར་འཇུག་པའི་
བདེ་བའི་སྒྲ་དང་འོད་ཟེར་གྱིས་སྟོང་གསུམ་གང་བར་བསྒོམ༔ མ་ཡེངས་པར་གནད་
གསུམ་ལ་བརྟེན་ནས་སྲོག་རྩོལ་རབ་ཏུ་སྦྱངས་པའི་སྟོབས་ཀྱིས་ལས་རླུང་ངྷཱུ་ཏིར་ཞུགས་གནས་
ཐིམ་གསུམ་གྱི་མཐུས་རྟགས་དྲུག་དང༔ སྟོང་པ་བཞིའི་དྲངས་པའི་འོད་གསལ་ཇི་བཞིན་པའི་
ངང་མངོན་དུ་གྱུར༔ དེ་ནི་དོན་དམ་གནད་གྱི་ཐུགས་ཡིད་བསྲེ་བའོ༔ དེ་ནས་སྣང་བ་སྒྱུ་མའི་རོལ་
བར་སྦྱངས་ཤིང་དག་ནས་བླ་མའི་གསང་བ་གསུམ་དུ་རྟོགས་པར་སྨོན་ལམ་ནི༔  འདི་
ལྟར་སྣང་བ་སྒྱུ་མའི་དཔེ་བཅུར་དག༔ དོན་ལ་རང་སྣང་ཟངས་མདོག་དཔལ་
རིར་གྱུར༔ བླ་མའི་གསང་བ་གསུམ་དང་དབྱེར་མེད་པའི༔ ཡེ་ཤེས་རྒྱ་མཚོའི་
བཀོད་པ་ལྷུན་གྲུབ་ཤོག༔ དེ་ནས་ཁྲེགས་ཆོད་དང་ཐོད་རྒལ་སོགས་ལམ་ཡོངས་རྫོགས་
ཀྱི་སྨོན་ལམ་ནི༔  མ་རིག་འཁྲུལ་སེམས་དང་བྲལ་རིག་པ་དངོས༔ ད་ལྟའི་
ཐ་མལ་ཤེས་པ་ཟང་ཐལ་ངང༔ གང་ཤར་དེར་འཛིན་བྲལ་བའི་རང་གྲོལ་
གཤིས༔ རྫོགས་ཆེན་ཁྲེགས་ཆོད་ལྟ་བ་མངོན་གྱུར་ཤོག༔ རང་བྱུང་གནས་
ལུགས་སྒྲོན་མ་དྲུག་ལ་བརྟེན༔ སྒོ་ཡུལ་གནད་ཀྱིས་རང་སྣང་མངོན་སུམ་
གཟིགས༔ སྣང་བ་བཞི་ཡི་རྟགས་ཚད་མཐར་ཕྱིན་ནས༔ འཇའ་ལུས་འཕོ་བ་
ཆེན་པོའི་སྐུ་འགྲུབ་ཤོག༔ སེམས་ཀྱི་རང་སྣང་འཁྲུལ་བའི་ཁུངས་བཤིགས་ནས༔
སྣང་བ་འོད་གསལ་སྒྱུ་མར་རྟོགས་པའི་གནད༔ ཉིན་མཚན་ཟག་མེད་དགེ་
བའི་འཕྲོ་མཐུད་ཕྱིར༔ རྨི་ལམ་འོད་གསལ་དབྱིངས་སུ་དག་པར་ཤོག༔ གལ་
ཏེ་ཚེ་འདིར་མ་གྲོལ་བར་དོ་རུ༔ འཆི་བའི་འོད་གསལ་མ་པང་བུ་འཇུག་ངང༔
ཆོས་ཉིད་རང་སྣང་ཡེ་ཤེས་དབྱེར་མེད་རྟོགས༔ སྲིད་པར་བསམ་བཞིན་དག་
པའི་ལུས་ཐོབ་ཤོག༔ དེ་ལྟར་ཟབ་ལམ་རྒྱུད་ལ་སྐྱེས་པ་དང༔ མི་ཉམས་འཕེལ་
ཞིང་བར་ཆད་སེལ་བའི་ཕྱིར༔ གཅོད་ཡུལ་ཟབ་མོའི་གདམས་པ་ལམ་སློང་༼ལྷོང༽
ནས༔ བརྟུལ་ཞུགས་རོ་སྙོམས་དགོངས་པ་མངོན་གྱུར་ཤོག༔ འཁོར་བའི་རྩ་
བ་བདག་འཛིན་ཡུལ་བུད་ནས༔ བདག་མེད་རིག་པའི་ཡེ་ཤེས་རྩལ་རྫོགས་ཏེ༔
མ་བཅོས་རང་བྱུང་ཀུན་བཟང་ཐུགས་ཀྱི་ཀློང༔ མ་འབད་བཞིན་ཏུ་འགྲོ་རྣམས་
གྲོལ་བར་ཤོག༔ ཅེས་གཞན་ཡང་བསྔོ་སྨོན་བཀྲ་ཤིས་སོགས་ཅི་རིགས་པས་མཐའ་བརྒྱན་
པར་བྱའོ། ། དེ་ལྟར་ཤིན་ཏུ་ཟབ་པའི་ལམ་གནད་ཆོས་དྲུག་གི་སྔོན་འགྲོའི་འདོན་ཆ་དཀྱུས་ལྟར་
མ་ལུས་ཡོངས་སུ་རྫོགས་ནས་མཛེས་པར་བྱས་པ་འདི། རང་སློབ་དམ་པ་སྤྲུལ་པའི་སྐུ་མཆོག་
བསོད་ནམས་དོན་འགྲུབ་ཉིད་དང་། ལ་ལ་ཚུལ་ཁྲིམས་བཟང་པོས་ལྷ་རེག་བཅས་བསྐུལ་བའི་
ངོར། དགེ་བསྙེན་བྲག་ལྷ་མགོན་པོའི་དབེན་གནས་སུ། གསང་བདག་ཆོས་དབྱིངས་རྡོ་རྗེས་
གང་དྲན་ཐོལ་བྱུང་དུ་བྲིས་པ་སརྦ་མངྒ་ལཾ།
ཟབ་ལམ་རྫོགས་པ་ཆེན་པོའི་ཆོས་དྲུག་ལས༔ ག